b'\n_START_ARTICLE_\nFlavta\n_START_PARAGRAPH_\nFlavta, slovensko imenovana tudi pi\xc5\xa1\xc4\x8dal, spada med pihala in je eno prvih glasbil, ki jih je izumil \xc4\x8dlovek. Izdelovali so jih pastirji iz vrbovih vej, v Aziji pa iz bambusovih pal\xc4\x8dk._NEWLINE_Narodni muzej Slovenije hrani domnevno najstarej\xc5\xa1e glasbilo iz dru\xc5\xbeine flavt v svetu, t. i. fistulo, katere starost je ocenjena med 42.000 in 82.000 let. Narejena je iz kosti jamskega medveda in ima 4 luknjice, ki jih lahko pokrijejo prsti. Med primitivne oblike tega pihala \xc5\xa1tejemo pastirske \xc5\xbeveglje in anti\xc4\x8dne pi\xc5\xa1\xc4\x8dali, ki so jih povezovali v skupine in jih poimenovali siringa (tudi panova pi\xc5\xa1\xc4\x8dal). Te pi\xc5\xa1\xc4\x8dali so narejene iz trsti\xc4\x8dja in nimajo luknjic. Njihova nadgradnja so pi\xc5\xa1\xc4\x8dali z luknjicami, kasneje kljunasta flavta, ki ima tudi ustnik, in blok flavta._NEWLINE_Preko pre\xc4\x8dne flavte, ki je v 17. stoletju dobila prve zaklopke (\xc2\xbbklapne\xc2\xab), je v 19. stoletju nastala dana\xc5\xa1nja kovinska flavta, do tedaj so bili ti instrumenti leseni._NEWLINE_To zadnjo reformo instrumenta je patentiral flavtist Teobald B\xc3\xb6hm, ki je uvedel tudi novo tehniko igranja. Odtlej se je flavta uveljavila kot solisti\xc4\x8dni in orkestrski instrument. Pod izrazom flavta v prvi vrsti pojmujemo dana\xc5\xa1njo flavto, \xc4\x8deprav lahko ozna\xc4\x8duje \xc5\xa1ir\xc5\xa1o skupino instrumentov iz dru\xc5\xbeine flavt.Flavta ima tudi nogo, kar je spodnji del z luknjicami in zaklopkami.'